Udbruddet af Covid-19 har på et øjeblik hevet brødet ud af munden på det delvist statsligt ejede flyselskab SAS.

For at undgå, at Nordens største flyselskab ender i en økonomisk ruin har den danske og svenske stat nu besluttet at stille garantier for i alt tre milliarder svenske kroner svarende til godt to milliarder danske kroner for SAS.

- SAS har stor betydning for både Skandinaviens og Danmarks tilgængelighed. Det vedrører i høj grad også arbejdspladser, virksomheder og hele økonomien generelt.

Hvem ejer SAS? Den danske stat ejer 14,2 procent af Nordens største flyselskab, SAS.

Den svenske regering ejer 14,8 procent.

Den tredjestørste aktionær er den svenske Knut and Alice Wallenberg’s foundation, som ejer 6,5 procent af SAS.

Den svenske forretningsmand Gerald Engström ejer knap fem procent af aktierne i SAS. Kilde: SAS.

- Det er baggrunden for, at den danske og den svenske stat som de to største ejere i fællesskab har besluttet at støtte op om SAS ved i første omgang at stille garantier for i alt tre milliarder svenske kroner, siger finansminister Nicolai Wammen i en pressemeddelelse.

Den danske og svenske stat ejer tilsammen knap 30 procent af SAS. Finansministeren kalder sikkerhedsstillelsen "det første skridt" og understreger, at den danske stat er klar til at gøre "hvad end der er nødvendigt" for at sikre SAS' overlevelse.

- Der er tale om et første skridt, og den danske stat vil som en langsigtet og ansvarlig medejer af SAS følge udviklingen tæt og gøre, hvad end der er nødvendigt for, at SAS kommer gennem krisen og fortsat vil være operationel herefter, lyder det fra Nicolai Wammen.

Ved at stille en statsgaranti får SAS ikke et direkte statsligt tilskud, i stedet kautionerer staten - stiller sikkerhed - for et lån til SAS.

Halveret i værdi

På blot en måned er SAS' markedsværdi faldet med 40 procent.

Forsøget på at bremse coronavirussets udbredelse har den sidste uges tid ført til tomme lufthavne kloden rundt. Derfor meldte SAS søndag ud, at det nu går på vågeblus og sender 10.000 svarende til 90 procent af arbejdsstyrken hjem.

I Danmark sendes 4.000 ud af 4.200 medarbejdere hjem. Den statslige lønkompensationsordning skal dække en del af medarbejdernes løn.

SAS ligger i øjeblikket i forhandlinger med selskabets faggrupper om en tålelig løsning for medarbejdere og SAS.